P. Farkas, poslanec: (2002-05-22):
Pán predsedajúci, môžete otvoriť rozpravu. M. Andel, podpredseda NR SR: Ďakujem, pán predseda, nech sa páči, zaujmite miesto určené pre spravodajcu výborov. Dámy a páni, otváram všeobecnú rozpravu o tomto bode rokovania. Keďže som nedostal písomnú prihlášku do rozpravy, pýtam sa, kto sa hlási ústne. Ak tomu tak nie je, uzatváram možnosť podania prihlášok a zároveň uzatváram aj všeobecnú rozpravu. Prerušujem rokovanie o tomto bode programu a pokračovať budeme prvým čítaním návrhu poslanca Národnej rady Slovenskej republiky Vladimíra Bajana na vydanie zákona, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov. Priatelia, prosím o pokoj v rokovacej miestnosti. Pán kolega Brňák, ďakujem. V. Bajan, poslanec: Ďakujem pekne, pán podpredseda. M. Andel, podpredseda NR SR: Vladko, počkaj, počkaj, ešte... Návrh zákona ste dostali ako tlač č. 1465, návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod č. 1623. Teraz dávam slovo poslancovi Bajanovi a poprosím ho, aby uvedený návrh zákona uviedol. Nech sa páči, pán kolega. V. Bajan, poslanec: Ďakujem pekne, pán podpredseda. Takže vážené kolegyne, kolegovia, dovoľte mi, aby som vašu pozornosť na chvíľu zdržal mojím návrhom zákona na vydanie novely č. 377/1990 Zb., teda zákona o hlavnom meste. Nebudem opakovať to, čo v tomto návrhu zákona je, len chcem pár vetami zdôvodniť, prečo táto novela a teraz v každom prípade je to snáď jedna z posledných možností zosúladiť pred komunálnymi voľbami, i keď je ešte silná časť nového parlamentu, by sa mohla k tomu vyjadriť, zosúladiť novelu č. 453/2001 Z. z., ktorou sa novelizoval zákon č. 369 o obecnom zriadení so špecializovanými zákonmi, ako je zákon o Bratislave a pravdepodobne za mnou pôjde zákon o Košiciach. V niektorých častiach, a to predovšetkým v politicky dosť chúlostivej oblasti, a to je počet poslancov, potom niektoré inštitúty, ako je voľba prednostu, pardon, riaditeľa magistrátu a podobne. V ďalšej časti návrhu zákona je nové kreovanie mestskej rady, ktorú už by nerobilo, už by nedostávala skupina, teda netvorila skupina starostov plus dovolení poslanci mesta, ale len poslanci mesta s tým, že by vznikol nový koordinačný útvar, ako je rada starostov a primátora, ktorý je nevyhnutný predovšetkým v tejto dobe, aby sme zosúladili predovšetkým koncepčné otázky prechodu, teda reformy verejnej správy, ako je prechod kompetencií v oblasti školstva, zdravotníctva, sociálnych vecí a podobne, aby sa táto rada zaoberala nielen operatívou smerujúcou k mestskej rade alebo k mestskému zastupiteľstvu, ale naozaj zásadnými a koncepčnými vecami. Samozrejme, v novele zákona máte aj vyprecizovanie územia mesta, mestských častí majetku a podobne. Tento návrh si nevyžaduje žiaden nárok na štátny rozpočet alebo rozpočet obcí ani mesta a, samozrejme, nebude mať ani dopad na tvorbu nových pracovných príležitostí. Je v súlade táto novela s Ústavou Slovenskej republiky, s ďalšími medzinárodnými zmluvami a ďalšími zákonmi, ktorými sa riadi táto republika. Takže, kolegyne kolegovia, nechám na vás, prosím o podporu. Ďakujem pekne. M. Andel, podpredseda NR SR: Ďakujem, pán kolega, nech sa páči, zaujmite miesto určené pre navrhovateľa. Teraz dávam slovo spravodajcovi, ktorého určil gestorský výbor pre verejnú správu poslancovi Romanovi Vavríkovi. Nech sa páči, pán poslanec. R. Vavrík, poslanec: Vážený pán podpredseda Národnej rady, pán kolega predkladateľ, kolegyne, kolegovia. Dovoľte mi, aby som v súlade s § 73 ods. 1 zákona Národnej rady o rokovacom poriadku vystúpil pri rokovaní pléna Národnej rady k návrhu poslanca Vladimíra Bajana na vydanie zákona, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislavy v znení neskorších predpisov, tlač 1465, ako spravodajca určený výborom pre verejnú správu. Na úvod si vás dovolím informovať o skutočnosti, že uvedený návrh zákona bol poslancom Národnej rady doručený 10. apríla tohto roku. Predseda Národnej rady návrh posúdil, či spĺňa náležitosti podľa § 70 ods. 1 zákona o rokovacom poriadku, a taktiež posúdil, či spĺňa náležitosti podľa legislatívnych pravidiel a zaradil ho na rokovanie teraz prebiehajúcej schôdze Národnej rady v rámci prvého čítania. Ako spravodajca Národnej rady k tomuto prvému čítaniu si osvojujem stanovisko, že uvedený návrh spĺňa z formálnoprávnej stránky všetky náležitosti návrh zákona uvedené v § 67 a § 68 zákona o rokovacom poriadku a vzhľadom na oprávnenia , ktoré pre mňa ako spravodajcu vyplývajú z rokovacieho poriadku, konkrétne z § 73, odporúčam, aby sa Národná rada uzniesla v zmysle § 73 ods. 3 písm. c) zákona o rokovacom poriadku a po rozprave aby hlasovala, že návrh poslanca Vladimíra Bajana na vydanie zákona, ktorým sa mení a dopĺňa zákon č. 377/1990 Zb. o hlavnom meste uvedený pod tlačou 1465 prerokovala v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady v znení neskorších predpisov v súlade s rozhodnutím predsedu Národnej rady z 11. apríla tohto roku prideliť v druhom čítaní na prerokovanie týmto výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie a taktiež výboru pre verejnú správu, ktorý zároveň navrhujem, aby bol určený ako gestorský výbor. Na záver zo spravodajskej správy odporúčam, aby výbory, ktorým bude návrh pridelený, ho prerokovali v lehote do 30 dní a gestorský výbor následne do 32 dní od dnešného rokovania, prípadne hlasovania o týchto návrhoch. Pán predsedajúci, to je všetko zo správy spravodajcu v prvom čítaní, preto prosím, aby ste otvorili rozpravu a zároveň sa do rozpravy prihlasujem. Ďakujem pekne. M. Andel, podpredseda NR SR: Ďakujem, pán kolega. Dámy a páni, vyhlasujem všeobecnú rozpravu o tomto bode nášho programu. Keďže pán spravodajca má prednosť v poradí v rozprave, nech sa páči, pán kolega, dávam vám slovo. Ďalej sa pýtam, kto sa ústne hlási. Keďže som nedostal písomne. Pani poslankyňa Sabolová, pán poslanec Hofbauer. Nech sa páči, pán kolega, máte slovo. R. Vavrík, poslanec: Pán podpredseda, ďakujem za udelené slovo. Dovoľte mi, aby som vystúpil v rozprave k návrhu zákona, ktorým sa mení a dopĺňa zákon o hlavnom meste, ktorý predložil pán kolega Bajan a chcel by som pár viet povedať k tomuto návrhu. Osobne si myslím, že návrhy, ktoré poslanec Bajan predložil, sú korektné a v poriadku, len táto novela podľa môjho názoru nespĺňa všetko to, čo od nej jednak hlavné mesto, jednak mestské časti v Bratislave očakávali. Nie pre, nebodaj, zlé spracovanie, ale pre vážnosť témy, ktorú tento zákon rieši. Dovolím si informovať, že prebieha vyše dvoj- až trojročná diskusia medzi hlavným mestom a jeho mestskými časťami o prípadnej podobe zmeny zákona o hlavnom meste. Tieto rozhovory sú veľmi, veľmi náročné na čas, sú veľmi obťažné na diskutovanie o kompetenčných vzťahoch medzi hlavným mestom a mestskými časťami a táto novela podľa môjho názoru si vyžaduje ešte viacero času na konkrétne riešenia všetkých čiastkových problémov, ktoré sa pri tomto zákone otvárajú, nielen tie, ktoré v úvodnom slove pán kolega spomenul, a preto sa prihováram pre prípadnú rozsiahlejšiu novelu zákona o Bratislave a myslím si, že by bolo treba vytvoriť dostatočný časový priestor, aby takáto rozsiahlejšia novela sa mohla uskutočniť, a preto mi dovoľte, vážené kolegyne, kolegovia, aby som navrhol v zmysle § 73 ods. 3 písm. a) zákona o rokovacom poriadku, aby sa Národná rada uzniesla na tom, že návrh zákona vráti navrhovateľovi na dopracovanie. Pán predsedajúci, toľko z môjho diskusného príspevku. Ďakujem za slovo. M. Andel, podpredseda NR SR: Ďakujem. Slovo má pani poslankyňa Sabolová.